Kim Valentin (V), 2021-05-03:
Tak til formanden.
I Venstre er vi tilhænger af CO 2 -afgifter, men det helt afgørende for os er, at afgifterne fastsættes som en ensartet afgift, så vi så vidt muligt undgår at detailstyre, præcis hvor høj afgiften skal være på hver enkelt vare eller hver enkelt ydelse, som Alternativets forslag jo er et eksempel på.
Venstre tror grundlæggende ikke på, at det er os politikere, som er de bedste til at fastsætte de enkelte CO 2 -afgifter.
Det kan alt for hurtigt komme til at handle om mavefornemmelser, fordomme, politiske idéer, og det kan i sidste ende få utilsigtede konsekvenser.
Derfor giver det langt bedre mening at fastsætte en ensartet CO 2 -afgift, så alle varer, der indeholder brændsler i enten materialet eller produktionen, bliver dyrere; dyrere for virksomhederne at producere og dyrere for befolkningen at forbruge.
Det tilskynder virksomheder til at gøre produktion mindre CO 2 -udledende, da det vil gøre deres produkter billigere.
En ensartet CO 2 -afgift vil altså mindske efterspørgslen efter CO 2 -tunge varer og flytte forbruget i en mere klimavenlig retning.
Det er vores opgave at fastsætte en ensartet CO 2 -afgift, og så er jeg slet ikke i tvivl om, at markedet nok selv skal sørge for at producere og forbruge mere grønt og mindre sort.
Det er en retfærdig mekanisme, hvor vi ikke fra politisk side detailstyrer alt; hvor vi sikrer, at varerne bliver dyrere, alt efter hvor meget CO 2 de udleder.
Derfor er vi rigtig glade for den aftale, vi indgik tilbage i december 2020 med regeringen, Radikale Venstre, Socialistisk Folkeparti og De Konservative om en omfattende grøn skattereform, som jo netop indeholder en ensartet CO 2 -afgift.
Der er blevet nedsat en ekspertgruppe, som skal belyse mulige modeller for, hvordan afgiften skal se ud, og hvordan den kan indføres.
I efteråret 2022 skal ekspertgruppen aflevere den anden og sidste afrapportering, og derefter kan vi på et oplyst og faktuelt grundlag, hvor mulige konsekvenser er medregnet, fastsætte, præcis hvilket niveau afgiften skal ligge på.
For vi skal jo ikke bare have en ensartet CO 2 -afgift; vi skal have en god og effektiv afgift, som ligger på det helt rigtige niveau.
Jeg er sådan set fuldstændig enig med forslagsstillerne i, at det haster.
Derfor forventer jeg også, at vi i aftalegruppen arbejder hurtigt og effektivt for hurtigst muligt at få fastlagt en ensartet CO 2 -afgift, når først ekspertgruppens anbefalinger er kommet.
Hvis vi gør det ordentligt, er jeg slet ikke i tvivl om, at virksomhederne nok skal være med os.
Men vi skylder dem altså, at det her gøres på den rigtige måde.
Og jeg synes faktisk – ja, undskyld mig – at det er en smule respektløst at ville indføre lettere tilfældige CO 2 -afgifter på varer og ydelser nu, vel vidende at afgifterne skal ændres, når vi har fastlagt en ensartet CO 2 -afgift.
Når vi forventer, at virksomheder og landbrug nedbringer deres CO 2 -udledning, så er det mindste, de kan forvente af os, da også, at vi sørger for ikke at bibringe dem unødige omkostninger.
Det gør vi, hvis vi fastsætter afgifter, som virksomhederne skal tilpasse sig, for at ændre dem kort tid efter, og derfor vil vi vente med at fastsætte en ensartet CO 2 -afgift.
Det skal vi gøre, når eksperterne er kommet med deres anbefalinger, så afgiften kommer til at ligge på det helt rigtige niveau.
Og så skal den blive dér; vi skal ikke ændre den i tide og i utide, som – ja, undskyld mig – Alternativet foreslår.
Når den først er lagt, så er den der, og så kører vi med den.
Og med de ord kan jeg altså meddele, at Venstre ikke støtter beslutningsforslaget.
Tak for ordet.